Vusi Pikoli gaan polisie-ombudsman weesVusi Pikoli op 1 April 2014 tydens die Khayelitsha-kommissie van ondersoek Foto: Nardus Engelbrecht/SAPA Vusi Pikoli, die voormalige hoof van die Nasionale Vervolgingsgesag, is aangestel as die eerste polisie-ombudsman vir die Wes-Kaap, het die Saturday Star berig. Pikoli was ook die hoof van die Khayelitsha-kommissie van Ondersoek wat klagtes ondersoek het wat verband hou met polisie-ondoeltreffendheid. Helen Zille, premier van die Wes-Kaap, het Pikoli vir die pos aanbeveel. Die staande komitee van die provinsiale wetgewer oor gemeenskapsveiligheid het eenparig Zille se besluit ondersteun, het die koerant berig. Mireille Wenger, voorsitter van die komitee het gesê Pikoli sal geloofwaardigheid na die kantoor bring. Die provinsiale wetgewer se Wet op Gemeenskapsveiligheid het die weg gebaan om die pos van polisie-ombudsman te skep. Sy pligte sluit in om die publiek se klagtes oor polisie-ondoeltreffendheid te beoordeel en probleme wat spruit uit ŉ gebrekkige verhouding tussen die polisie en die gemeenskap, te ondersoek.